钦定古今图书集成/明伦汇编/家范典/第102卷 > 《赠族人秣陵兄弟》梁·何逊
## 钦定古今图书集成/明伦汇编/家范典/第102卷 > 《赠族人秣陵兄弟》梁·何逊

何思澄为秣陵令

吾宗昔多士，文雅高缙绅。小子无学术，丁宁困负薪。
傍枝实纷乱，领袖寄亲姻。名价齐两许，闺门比三陈。
风力咸通迈，艺业并纷纶。元方振高羽，洛令初解巾。
自尔典名郡，所在号清淳。齐儿敢为俗，蜀物岂随身。
禄俸不妻子，讴吟乃吏民。孰云秽明德，唯在中圣人。
若能遗酌我，称首当属仁。伸将本特达，坎𡒄犹贱贫。
“方成天下士，岂伊席上珍。外情或简易，内鉴甚人伦。
时然临下邑，摘伏信如神。顾余晚脱略，怀抱日湮沦。
游宦疲年事，来往厌江滨。十载犹先职，一官乃任真。
土牛竟不进，刍狗空重陈。羇旅无俦匹，形影自相亲。
萧索高秋暮，砧杵鸣四邻。霏霏入窗雨，漠漠暗床尘。
所思不可见，邈若胡与秦。愿子加餐”饭，良会在何辰。